Злотвор
Мило Јововић 

Вук је овци злотвор прави,
Мачка мишу дође главе,
Јастреб мање птице дави,
Птице опет ситне мраве.

Већа риба мању једе,
А гуштера хвата змија,
Зец од псета има бједе,
А кокоши лови лија.

На све редом даље тако
Са живинам другим бива,
Душманина има свако,
Од кога се чува, скрива.

А на жалост, човјеку је
Исти човјек злотвор први,
Он за себе ханџар кује,
Да с'у својој купа крви.

Бар, 1904., Мило Јововић, „Голуб“, број 15., у Сомбору, 1. октобра 1904., стр. 230.
Јововићеве пјесме 1904.